32005R0037
L 010/18
JURNALUL OFÍCIAL AL UNIUNII EUROPENE
REGULAMENTUL (CE) NR. 37/2005 AL COMISIEI
din 12 ianuarie 2005
privind controlul temperaturii din mijloacele de transport, din spațiile de antrepozitare și depozitare a alimentelor congelate rapid destinate consumului uman
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/108/CEE a Consiliului din 21 decembrie 1988 de apropiere a legislațiilor statelor membre privind la alimentele congelate rapid destinate consumului uman (1), în special articolul 11,
întrucât:
(1)
Directiva 92/1/CEE a Comisiei din 13 ianuarie 1992 privind controlul temperaturii din mijloacele de transport și din spațiile de antrepozitare și depozitare a alimentelor congelate rapid destinate consumului uman (2) conține dispoziții prin care să se asigure respectarea integrală a temperaturilor prevăzute de Directiva 89/108/CEE.
(2)
Atunci când s-a adoptat Directiva 92/1/CEE nu exista un standard european pentru instrumentele de control al temperaturii din mijloacele de transport și din spațiile de antrepozitare și de depozitare a alimentelor congelate rapid.
(3)
Comitetul European pentru Standardizare a stabilit standarde referitoare la instrumentele de înregistrare a temperaturii aerului și termometre în 1999 și 2001. Utilizarea acestor standarde unitare ar asigura conformitatea echipamentului folosit pentru controlul temperaturilor alimentelor cu un set armonizat de cerințe tehnice.
(4)
Pentru a facilita aplicarea treptată a acestor măsuri de către operatorii economici, ar trebui să se prevadă o perioadă tranzitorie în care să fie permisă utilizarea instrumentelor de măsură instalate în conformitate cu legislația în vigoare înainte de adoptarea prezentului regulament.
(5)
Directiva 92/1/CEE prevede o derogare în ceea ce privește transportul alimentelor congelate rapid pe calea ferată. Această derogare nu mai este justificată și ar trebui anulată după o perioadă de tranziție.
(6)
Impunerea unor cerințe de înregistrare a temperaturii la echipamentele mici utilizate în comerțul cu amănuntul ar fi excesivă și, prin urmare, ar trebui menținute derogările existente pentru vitrinele frigorifice și camerele frigorifice mici utilizate în comerțul cu amănuntul pentru păstrarea stocurilor.
(7)
Se recomandă asigurarea aplicabilității directe a noilor standarde pentru echipamentele de măsură și a normelor tehnice care au fost deja prevăzute de Directiva 92/1/CEE. Pentru a se asigura consecvența și caracterul unitar al legislației comunitare se recomandă ca Directiva 92/1/CEE să fie abrogată și înlocuită cu prezentul regulament.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul trofic și sănătatea animală,
ADOPTĂ PREZENTUL REGULAMENT:
Articolul 1
Obiectul și domeniul de aplicare
Prezentul regulament se referă la controlul temperaturii din mijloacele de transport și din spațiile de antrepozitare și depozitare utilizate pentru alimentele congelate rapid.
Articolul 2
Controlul și înregistrarea temperaturii
(1) Mijloacele de transport și spațiile de antrepozitare și depozitare a alimentelor congelate rapid se prevăd cu instrumente adecvate de înregistrare pentru a controla, la intervale periodice și frecvente, temperatura aerului la care sunt păstrate alimentele congelate rapid.
(2) De la 1 ianuarie 2006, toate instrumentele de măsură utilizate în vederea controlului temperaturii, în conformitate cu alineatul (1), respectă standardele EN 12830, EN 13485 și EN 13486. Operatorii economici din sectorul alimentar păstrează toate documentele relevante care permit să se verifice dacă instrumentele menționate anterior sunt conforme cu standardul EN în materie.
Cu toate acestea, instrumentele de măsură instalate până la 31 decembrie 2005 în conformitate cu legislația în vigoare înainte de adoptarea prezentului regulament pot fi utilizate până la 31 decembrie 2009.
(3) Înregistrările referitoare la temperaturi se datează și se păstrează de către operatorul economic din sectorul alimentar pentru o perioadă de cel puțin un an sau o perioadă mai lungă, ținând seama de natura și de perioada de conservare a alimentelor congelate rapid.
Articolul 3
Derogări de la articolul 2
(1) Prin derogare de la articolul 2, temperatura aerului în timpul depozitării în vitrinele frigorifice din magazine și în timpul distribuției locale se măsoară cu cel puțin un termometru ușor vizibil.
În cazul vitrinelor frigorifice deschise:
(a)
linia maximă de încărcare a vitrinei se marchează clar;
(b)
termometrul indică temperatura în partea de retur a aerului la nivelul marcajului respectiv.
(2) Autoritatea competentă poate acorda derogări de la dispozițiile prevăzute la articolul 2 în cazul instalațiilor frigorifice cu un volum mai mic de 10 m3 utilizate pentru depozitarea stocurilor în locurile de desfacere cu amănuntul, astfel încât temperatura aerului să fie măsurată cu un termometru ușor vizibil.
Articolul 4
Abrogare
Directiva 92/1/CEE a Comisiei se abrogă.
Articolul 5
Intrarea în vigoare și aplicabilitatea
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Cu toate acestea, pentru transportul pe calea ferată, regulamentul se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 ianuarie 2005.